b'\n_START_ARTICLE_\nABC-ketju\n_START_SECTION_\nHistoriaa\n_START_PARAGRAPH_\nS-ryhm\xc3\xa4n osuuskauppojen hallinnassa oli 1990-luvun alussa noin sata huoltoasemaa. Asemat toimivat niille polttoainetta toimittaneiden \xc3\xb6ljy-yhti\xc3\xb6iden tunnuksilla. SOK ja alueosuuskaupat perustivat vuonna 1989 \xc3\x84ss\xc3\xa4huoltamot Oy:n tarkoituksenaan hankkia asemat kokonaan osuuskauppojen omistukseen. Huoltamoille asetetut tavoitteet eiv\xc3\xa4t kuitenkaan toteutuneet._NEWLINE_Vuonna 1998 S-ryhm\xc3\xa4 p\xc3\xa4\xc3\xa4tti perustaa ABC-nimisen liikennemyym\xc3\xa4l\xc3\xa4- ja automaattiasemaketjun. Silloinen Osuuskauppa Ymp\xc3\xa4rist\xc3\xb6 (nykyisin osa Kymen Seudun Osuuskauppaa) avasi ensimm\xc3\xa4isen ABC-liikennemyym\xc3\xa4l\xc3\xa4n silloisen Valkealan, nykyisen Kouvolan Uttiin joulukuussa 1998._NEWLINE_Ketju kasvoi voimakkaasti 2000-luvun alkuvuosina. Huippuvuonna 2004 avattiin 21 asemaa. Ketjun investointitahti laski 2010-luvun alussa._NEWLINE_S-ryhm\xc3\xa4 osti Suomen Esso-huoltoasemaketjun vuonna 2006. Osa Esso-asemista liitettiin ABC-ketjuun, osa myytiin St1:lle._NEWLINE_Ketju levitt\xc3\xa4ytyi manner-Suomesta Ahvenanmaalle vuonna 2013._NEWLINE_Vuonna 2017 Hyvink\xc3\xa4\xc3\xa4ll\xc3\xa4 sijaitseva ABC-asema paloi keitti\xc3\xb6ss\xc3\xa4 tapahtuneen onnettomuuden takia. Syy tapaturmalle oli se, ett\xc3\xa4 kokin mukaan "rasvakattila oli syttynyt r\xc3\xa4j\xc3\xa4hdysm\xc3\xa4isesti". Kukaan ei loukkaantunut tapaturmassa. Tulipalon aikaan ABC:ll\xc3\xa4 oli asiakkaita parikymment\xc3\xa4, henkil\xc3\xb6kuntaa kokin lis\xc3\xa4ksi vain kaksi, kaupan ja ravintolan kassat.\n_START_SECTION_\nABC-asemat\n_START_PARAGRAPH_\nKetjuun kuului kes\xc3\xa4kuussa 2015 yhteens\xc3\xa4 430 huoltoasemaa, joilla voi tankata auton. Asemista 106 oli ABC-liikennemyym\xc3\xa4l\xc3\xb6it\xc3\xa4. Loput asemista olivat miehitt\xc3\xa4m\xc3\xa4tt\xc3\xb6mi\xc3\xa4 automaattiasemia ja liikennemyym\xc3\xa4l\xc3\xa4\xc3\xa4 pienempi\xc3\xa4 palveluasemia._NEWLINE_ABC-liikennemyym\xc3\xa4l\xc3\xa4t ovat huoltoasemia, joilla toimii polttonesteen myynnin lis\xc3\xa4ksi ravintola ja ruokakauppa. Ruokakaupan br\xc3\xa4ndi vaihtelee: se voi olla ABC-Market, Alepa, Sale tai S-market. Lis\xc3\xa4ksi liikennemyym\xc3\xa4l\xc3\xa4ss\xc3\xa4 voi toimia my\xc3\xb6s ketjun ulkopuolisia myym\xc3\xa4l\xc3\xb6it\xc3\xa4._NEWLINE_ABC Deli -ketjun asemat ovat kaupunkiymp\xc3\xa4rist\xc3\xb6\xc3\xb6n suunniteltuja pienmyym\xc3\xa4l\xc3\xb6it\xc3\xa4. Deli-myym\xc3\xa4l\xc3\xb6it\xc3\xa4 oli kes\xc3\xa4kuussa 2015 p\xc3\xa4\xc3\xa4kaupunkiseudulla ja Porvoossa kaikkiaan 11 kappaletta. Deli-myym\xc3\xa4l\xc3\xa4t on perustettu liikepaikoille, joiden koko ei salli suuremman liikennemyym\xc3\xa4l\xc3\xa4n perustamista._NEWLINE_ABC-automaattiasemia oli ketjussa kes\xc3\xa4kuussa 2015 noin 300. Asemat sijaitsevat p\xc3\xa4\xc3\xa4asiassa Prismojen, S-marketien ja Sale-myym\xc3\xa4l\xc3\xb6iden yhteydess\xc3\xa4._NEWLINE_ABC CarWash -autonpesupaikkoja oli ketjussa kes\xc3\xa4kuussa 2015 noin 70. Pesupaikat toimivat p\xc3\xa4\xc3\xa4asiassa ABC-asemien ja Prismojen yhteydess\xc3\xa4.'